Мужчынская каманда «Мінска-2006» дамаглася адметных вынікаў ужо ў дэбютным сезоне — у нацыянальным чэмпіянаце яна дайшла да паўфіналу. Аналагічна завяршылася і наступнае першынства. Пераломным у гісторыі нашай каманды стаў сезон-2008/09. Менавіта тады мінчукі сур’ёзна аптымізавалі склад. У тым ліку і за кошт амерыканскіх легіянераў — Дантэ Стыгерса і Карласа Хурта. Кропкавыя жа ўзмацненні складу дамарослымі выканаўцамі ў выніку дазволілі калектыву заваяваць золата чэмпіянату Беларусі. Першае, але далёка не апошняе — з тых часоў наш клуб не ведае роўных на ўнутранай арэне.